Asbjørn Stein

Asbjørn Olav Stein (født 29. juni 1920, død 25. november 2013) var en norsk arkitekt. Han var sønn av arkitekt Ole Stein og var gift med arkitekt Ingri Stein (f. Finne).

Stein gikk ut fra Statens håndverks- og kunstindustriskole (SHKS) i 1939 og fra NTHs arkitektlinje i 1947. Han foretok studiereiser til blant annet Italia, Sveits og Skandinavia. Etter ansettelser ved forskjellige arkitektkontorer — A. Guldal (1947), Eyvind Moestue (1948), Riksarkitekten (1949–50) og Finn Bryn (1950–52) — etablerte han egen arkitektpraksis i 1952 sammen med sin kone.

Stein har oppnådd konkurransepremiering, innkjøp og oppføring for en rekke bygningstyper, så som rådhus, sykehus, skoler og industribygg. En stor del av hans virke er imidlertid knyttet til restaurering av kirker: rundt 20–30. Dette omfatter blant annet gjenoppbygging og innredning av Rjukan kirke og Vålerenga kirke etter brann. Som arkitekt var Stein preget av funksjonalismen, og han var en stor beundrer av Frank Lloyd Wright.

Stein hadde flere tillitsverv, bl.a. styremedlem i Oslo arkitektforening 1960–62. Han er gravlagt på Vestre gravlund.

Verker i utvalg 
 Restaurering av interiøret i Spydeberg kirke (1950–55)
 Orgelprospekt til Ski kirke (1952)
 Restaurering av gravkapellet ved Hof kirke i Solør (1959)
 Utvidelse av forsamlingshuset «Evjens minne», Ål (ca. 1962)
 Det maritime skolesenter, Ladehammeren, Trondheim (1957–64)
 Restaurering og ominnredning av Rjukan kirke etter brann i 1965 (ferdigstilt 1968)
 Restaurering av Dønnes kirke (frem mot 1974)
 Interiørarbeider i Kongsberg kirke (1975)
 Restaurering av Levanger kirke (1976–82)
 Restaurering og ominnredning av Vålerenga kirke etter brann i 1979 (ferdigstilt 1984; også orgelprospekt 1987)
 Restaurering av Lunner kirke (1987–88)
 Nytt klokketårn på Vestre gravlund, Oslo (1990)
 Konsulent for utforming av orgelprospekt i Levanger kirke (1997–2003)

Referanser

Litteratur

Eksterne lenker
 Arkivet Asbjørn Stein finnes ved NTNU Universitetsbiblioteket og inneholder arkitekttegningene til de maritime skoler i Trondheim.

Asbjørn Stein